❝তারেক রহমান ও ট্রাম্পকে নিয়ে মিথ্যাচার—খোঁজা হচ্ছে ষড়যন্ত্রকারীদের❞—জাহিদ এফ সরদার সাদী॥

বিভিন্ন পত্রিকায় দেখলাম, যুক্তরাষ্ট্রের প্রেসিডেন্ট ডোনাল্ড ট্রাম্প আমাদের নেতা জনাব তারেক রহমান, বিএনপি মহাসচিব মির্জা ফখরুল ইসলাম আলমগীর এবং বিএনপির স্থায়ী কমিটির সদস্য আমির খসরু মাহমুদ চৌধুরীকে ন্যাশনাল প্রেয়ার ব্রেকফাস্টে আমন্ত্রণ জানিয়েছেন।

এ বিষয়ে আমার বক্তব্য আছে। ১৯৫৩ সালে আব্রাহাম ভারিডি ন্যাশনাল প্রেয়ার ব্রেকফাস্ট সূচনা করেন, যা ওয়াশিংটন ডিসির হিলটন হোটেলে প্রতিবছর ফেব্রুয়ারি মাসের প্রথম বৃহস্পতিবার অনুষ্ঠিত হয়ে আসছে। কমিটি পর্ষদে দুইজন কংগ্রেসম্যান থাকেন। প্রতিবছর মার্কিন যুক্তরাষ্ট্রের প্রেসিডেন্টকে অতিথি হিসেবে আমন্ত্রণ জানানো হয় এবং তিনি সংক্ষিপ্ত বক্তব্য প্রদান করেন। কিন্তু তিনি কাউকে ব্রেকফাস্টে তার পক্ষ থেকে দাওয়াত প্রদান করেন না।

এ ইভেন্টে সারা বিশ্ব থেকে প্রায় চার হাজারের মতো বিভিন্ন ধর্মের স্কলাররা উপস্থিত হয়ে থাকেন। স্বল্পসংখ্যক রাজনৈতিক নেতা হাজির হলেও রাষ্ট্রনেতাদের উপস্থিতি সেভাবে পরিলক্ষিত হয় না। সেক্ষেত্রে জনাব তারেক রহমানকে ডোনাল্ড ট্রাম্প আমন্ত্রণ জানিয়েছেন বলে যারা প্রচার করছে, তারা আসলে মিথ্যা তথ্য প্রদান করছে। নিজেদের কৃতিত্ব জাহির এবং দল থেকে অযাচিত সুবিধা আদায়ের উদ্দেশ্যে একটি দুষ্টচক্র দীর্ঘদিন যাবত এ ধরণের কর্মকান্ডের মাধ্যমে দল ও জনগণকে বিভ্রান্ত করছে, যা দল এবং শীর্ষ নেতৃত্বের ইমেজের জন্য ভয়ংকর ক্ষতিকর। 

আমি নিজে বিএনপি চেয়ারপার্সন এবং তিনবারের সাবেক প্রধানমন্ত্রী বেগম খালেদা জিয়ার বৈদেশিক উপদেষ্টা ও বিএনপির বিশেষ দূত হিসেবে ২০১৪ সালে প্রথম ন্যাশনাল প্রেয়ার ব্রেকফাস্টে অংশগ্রহণ করেছিলাম। আমার সাথে ছিলেন বিএনপি চেয়ারপার্সনের তৎকালীন উপদেষ্টা সাংবাদিক শওকত মাহমুদ, জাতিসংঘের স্থায়ী প্রতিনিধি ড. এ কে এম মোমেন ও তার স্ত্রী সেলিনা মোমেন। তখন আমেরিকান প্রেসিডেন্ট ছিলেন বারাক ওবামা। এরপর থেকে প্রতিবছরই এ ইভেন্টিতে আমন্ত্রণ পেয়েছি। 

সুতরাং যারা তারেক রহমানকে নিয়ে মিথ্যাচারিতা করছেন, তাদেরকে সতর্ক করে বলতে চাই—দল ও নেতাকে নিয়ে বাজে খেলা খেলবেন না। বহু ধান্ধাবাজি হয়েছে। এভাবে আর চলতে দেওয়া হবে না। অপদার্থ ও অযোগ্য লোক দিয়ে ভরা বিএনপির ফরেইন রিলেশন্স কমিটিও এ ঘটনার দায় এড়াতে পারবে না। কারা জনাব তারেক রহমানের ইমেজ নষ্ট করতে মাঠে নেমেছে, তা প্রকাশ করা হোক।

জাহিদ এফ সরদার সাদী
বিএনপি চেয়ারপার্সন এবং তিন বারের সাবেক প্রধানমন্ত্রী বেগম খালেদা জিয়ার সাবেক বৈদেশিক উপদেষ্টা ও বিএনপির বিশেষ দূত।